作者:王夢應
標題:摸魚兒
內容:問誰歌、暗香疏影，此花堪照人世。起持霜月為花壽，天亦願花千歲。誰有意。著如此人間，更著花如此。高寒灑灑。看浩蕩剛風，跨虯飛佩，玉影亂如水。行春處，一笑人間紫翠。紛紛窺此天地。壽如川至。□好是、澗翁茲歲喜。榮沾南儒恩例。捧觴更喜郎君美。任夜來歸侍。見說生辰，恰逢本命，壽筵且未。聽老聃孫子。祝公耆艾，祝公富貴。